**Referat**

**Grupperådsmøde Rødovrespejderne 11. februar 2013**

**1. Formanden byder velkommen**

Formanden Tommy Nørgaard bød velkommen. Tommy gennemgik en overordnet beretning for året 2012, som trods en presset ledersituation har budt på mange aktiviteter. Ud over de daglige møder har der været gruppetur, hejk, Bornholm Rundt, deltagelse i Spejdernes Lejr i Holstebro, MUS-lejr, sheltertur , divisions-gren-arrangementer og julehyggedag. Vi har i årets løb sagt farvel til vores mikroleder Charlotte (Krølbjørn) som har købt hus på Bornholm, og har fået en ny tropleder Torben Ruby.

Tommy rettede endnu en gang en stor tak til lederne i gruppen, som sammen har fået det til at fungere.

Bestyrelsen opfordrer fortsat forældrene til at støtte op om de arrangementer der er, og deltage som hjælpere når det kan lade sig gøre.

**2. Valg af dirigent og referent**

Tonny indvilgede i at være dirigent og Gunver blev valgt som referent.

**3. Beretning fra ledergruppe og bestyrelsen om gruppens arbejde generelt samt beretning fra de forskellige enheder (mikrober, mikro, mini, junior og spejder)**

Børnetallet er meget stabilt, hvilket harmonerer meget godt med vores målsætning om ikke nødvendigvis at ekspandere, men primært at holde fast i de børn vi har og lave nogle rigtig gode aktiviteter med dem. Vi har sagt farvel til nogle juniorer og storspejdere efter sommerferien, og selv om det er svært at sige farvel til børnene, så byder teenagealderen på så mange andre udfordringer og tilbud, at vi må erkende at vi ikke kan fastholde alle. Men vi har så til gengæld fået flere nye aktive mikroer og minier ind i gruppen.

Det har været et stort aktiv for gruppen at vi har fået endnu en leder til de største spejdere, og tilmed en leder med en solid spejderbaggrund som supplerer de øvrige ledere rigtig godt. Der er nu to faste ledere hos storspejderne og to hos juniorerne og det er vi meget glade for.

De 32 mikroer og minier må stadig deles om én leder, og det er ikke en holdbar situation. Vi har på det seneste fået rigtig god hjælp af forældrene, som stiller op på skift, og det har været helt afgørende for at vi har kunnet gennemføre vores aktiviteter og møder. Det er dog stadig også nødvendigt at finde flere faste ledere til de to enheder, da planlægning og gennemførelsen af møderne ikke er optimal med kun én fast leder.

Minierne og mikroerne kommer troligt til møderne, og udtrykker glæde ved at være der, men vi vil gerne mere og andet end bare ’underholde’ dem. Det er en vigtig del af vores engagement i spejderarbejdet at vi også føler at vi udvikler de enkelte børn. Vi har kontakt til en korpskonsulent, som vil deltage på et ledermøde i gruppen her i foråret og hjælpe os med ideer til hvordan vi finder flere faste ledere. Og endnu en gang opfordrer vi forældre og andre til at overveje om de selv eller andre i omgangskredsen kunne tænkes at indgå i det faste lederteam omkring mikroerne og minierne.

Vi har for foråret planlagt fælles temaer og forløb, hvor sværhedsgraden og indholdet selvfølgelig varierer fra gren til gren. Det sker blandt andet for at sikre den råde tråd i spejderarbejdet i gruppen, og for at give lederne mulighed for at sparre med hinanden omkring mødeplanlægningen.

De enkelte enheder gav en kort status og et tilbageblik på de mest markante aktiviteter gennem året.

Specielt for troppen kan det nævnes at de fra at have kørt uden en overordnet rød tråd, nu har fået mere fokus på bla. færdigheder. Desuden har de valgt at kigge aktivt på hvordan de integrerer spejderprincipperne i de daglige møder og aktiviteter. De store spejdere bliver nu i langt højere grad udfordret og det er en stor gevinst.

**4. Fremlæggelse af regnskab for det foregående år til godkendelse**

Kassereren Scott Sandorff fratrådte i december måned, og regnskabet for 2012 er nu overdraget til den tidligere kasserer, som sammen med Jannie Nørgaard er i gang med at udarbejde et regnskab. Da regnskabet endnu ikke er klart til fremlæggelse vil der senere blive indkaldt til en ekstraordinær generalforsamling med det formål.

**5. Behandling af indkomne forslag**

Der var ikke indkommet nogen forslag, så punktet udgik.

**6. Væsentlige beslutninger om gruppens fremtid, herunder fremlæggelse af gruppens udviklingsplan**

Gunver gennemgik gruppens reviderede udviklingsplan, som ligger tilgængelig på hjemmesiden (www.rødovrespejderne.dk).

**7. Vedtagelse af budget for indeværende år, herunder fastlæggelse af kontingent.**

Der foreligger endnu ikke noget budget for 2013. Det vil blive fremlagt på den ekstraordinære generalforsamling. Gruppestyrelsen havde fremsat forslag om kontingentforhøjelse til 400 kr. halvårligt, dog stadig med halv pris til søskende, og det blev vedtaget.

**8. Valg til bestyrelsen**

Bestyrelsen består af 6 medlemmer - 3 forældre og 3 ledere

* Formand - Tommy Nørgaard (far til Lystig og Wontolla) ikke på valg
* Kasserer - Scott Sandorff (far til Fossa og Gago) ønskede ikke genvalg –

ny kasserer vælges på ekstraordinær generalforsamling

* Forældrerepræsentant – Richard Swain (far til Ikki og Strix) ikke på valg
* Gruppeleder - Gunver Sommer - ikke på valg
* Lederrepræsentant – Tonny Hartvig – genvalgt
* Lederrepræsentant – Jesper Rasmussen – ikke på valg
* Unge-repræsentant (Vi har pt. ingen aktive medlemmer mellem 15 og 24 år, så vi vælger ikke nogen unge-repræsentant til bestyrelsen i år)

**9. Valg af suppleanter .**

To forældrerepæsentanter valgt:

* Peter Jørgensen (Julle’s far)
* Casper Folsing (Tabaqui’s far)

**10. Valg til korpsrådet og divisionsrådet**

Torben Ruby og Tonny Hartvig valgt til korpsrådet.

Tonny Hartvig, Jesper Rasmussen, Karsten Bjerre Jokinen, Torben Ruby og Gunver Sommer valgt til divisionsrådet.

**11. Valg af revisor og revisorsuppleant**

Som revisor blev Martin Halvas Kjær (Kali’s far) valgt

Som revisorsuppleant blev Troels Dinesen (Tiiki’s far) valgt

**12. Eventuelt**

Ingen punkter til behandling under eventuelt.

Kl. 20.10 kunne Tommy Nørgaard takke for god ro orden.

Rødovre d. 11. februar 2013

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Tommy Nørgaard Gunver Sommer

Formand Gruppeleder/referent